Rahavallasta
On veljet meillä taistoa
 Rahavaltaa vastaan,
 Mi köyhälistön sortoa
 Vaan tahtoo ainoastaan.

 He herkutellen elävät
 Komeissa kodeissansa,
 Kun köyhät melkein nääntyvät
 Ahtaissa majoissansa.

 Puheensa heidän kelpamaan
 Pitäisi maailmassa
 Kuin ois’ se sana korkeimman
 Lausuttu taivahasta.

 Jos vastaan sanoo uskallan,
 Niin tehdään typeräksi
 Villitsijäksi soimataan
 Ja tyhmää tyhmemmäksi.

 He korkeimpia kouluja
 Jo käyvät nuoruudesta
 Ja hienon kasvatuksen saa
 Hamaasta lapsuudesta.

 On siksi heille outoa
 Elämä kansan köyhän
 Sen pitää heitä palvella
 Ja olla heille nöyrän.

 Vuossatoja he pitäneet
 On rautakourissansa
 Es’isämme ja veljemme
 Raskaissa kahleissansa.

 Jo nouskaa veljet vaatimaan
 Tasa-arvoisuutta,
 Ja kautta koko maailman
 Kaikille oikeutta.

 Te sorrettuja puoltakaa
 Ja maahan raha-valta,
 Vapaiksi orjat auttakaa
 Ijäksi kaikkialta.

 Oikeus ja veljeys
 Ain’ olkoot johtonamme
 Yksmielisyys ja rakkaus
 Lippuna taistossamme.

Lähde: Työmies 22.2.1901.

Anonyymi
Runot
Työmies
1901